Na temelju članka 56. stavka 2. Zakona o proračunu („Narodne novine“ br. 144/21) , članka 145. Zakona o odgoju i obrazovanju u osnovnim i srednjim školama (Narodne novine, 87/08., 86/09., 92/10., 105/10., 90/11., 16/12. , 86/12, 94/13 , 152/14, 7/17,68/18, 98/19 i 64/20.), čl. 7. st. 1. Pravilnika o mjerilima i načinu korištenja nenamjenskih donacija i vlastitih prihoda proračunskih korisnika Dubrovačko – neretvanske županije i članka 94. Statuta Srednje škole fra Andrije Kačića Miošića, Ploče ravnateljica Ina Žderić dana 26. srpnja 2022. godine donosi

**PRAVILNIK O MJERILIMA I NAČINU KORIŠTENJA NENAMJENSKIH DONACIJA I VLASTITIH PRIHODA SREDNJE ŠKOLE FRA ANDRIJE KAČIĆA MIOŠIĆA**

Članak 1.

Ovim Pravilnikom uređuju se mjerila i način korištenja nenamjenskih donacija i vlastitih prihoda proračunskog korisnika Srednje škole fra Andrije Kačića Miošića (u daljnjem tekstu: Škola).

Članak 2.

Škola kao proračunski korisnik Dubrovačko – neretvanske županije odgovorna je za potpunu i pravodobnu naplatu prihoda i primitaka iz svoje nadležnosti, za njihovu uplatu u proračun te za izvršavanje svih rashoda i zadataka u skladu s namjerama.

Prihodi se ubiru i uplaćuju u skladu sa zakonom ili drugim propisima, neovisno o visini planiranih prihoda.

Uplate u proračun prihoda iz prethodnog stavka vrše se sukladno odredbama Odluke o izvršenju proračuna.

Članak 3.

Vlastiti prihodi su prihodi koje Škola ostvaruje od obavljanja poslova na tržištu i u tržišnim uvjetima, a koje mogu obavljati i drugi subjekti izvan općeg proračuna.

(1) Škola može vlastite prihode ostvariti samo poslovima koji ne štete ostvarenju osnovne djelatnosti za koju je ustanova osnovana.

(2) Vlastite prihode Škola može ostvariti od:

- zakupa školskog prostora, opreme i zemljišta,

- financijske imovine (prihodi od kamata i refundacija troškova po sudskim postupcima i prihodi od kamata na depozite po viđenju),

- projekata,

- izdavanja duplikata i prijepisa svjedodžbi,

- učeničkog servisa

- ostalih izvora sukladno zakonskim propisima

Primljene donacije su prihodi ostvareni bez ikakve naknade ili protučinidbe od fizičkih osoba, neprofitnih organizacija, trgovački društava i ostalih subjekata izvan općeg proračuna.

Članak 4.

Troškovi izdavanja duplikata svjedodžbi naplaćuju se u iznosu od 50,00 kn po svjedodžbi.

Ravnatelj škole može osloboditi plaćanja troškova iz stavka 1. ovog članka osobu koja nema prihoda i o tome ostavi dokaz.

Članak 5.

Ostvareni prihodi iz 3. članka ovog Pravilnika koriste se za:

* unapređenje, odnosno proširenje djelatnosti koju škola obavlja sukladno odredbama zakona,
* nagrada nastavnicima, razrednicima i stručnim suradnicima za postignute rezultate u nastavnim i izvannastavnim aktivnostima (sukladno posebnoj odluci),
* podmirenje troškova rada radnika nastalih pri realizaciji vlastitih prihoda,
* dijela stručnog usavršavanja zaposlenika Škole.

O načinu korištenja sredstava iz stavka 1. Ovog članka odlučuje ravnatelj škole u skladu s odredbama Statuta.

Članak 6.

Sredstva vlastitih prihoda koja nisu iskorištena u prethodnoj godini prenose se u tekuću proračunsku godinu.

Ako su vlastiti prihodi uplaćeni u nižem iznosu nego što je planirano, mogu se preuzeti i plaćati obveze do visine uplaćenih odnosno prenesenih sredstava.

Vlastiti prihodi mogu se izvršavati iznad planiranih iznosa, a do visine uplaćenih odnosno prenesenih sredstava.

Naplaćeni i preneseni, a neplanirani vlastiti prihodi mogu se koristiti prema naknadno utvrđenim aktivnostima i/ ili projektima i /ili stavkama ako se za to prethodno ishodi suglasnost upravnog tijela za financije.

Članak 7.

Škola kao proračunski korisnik Dubrovačko – neretvanske županije, prilikom ostvarivanja vlastitih prihoda, dužna je podnositi izvješće o njihovom korištenju.

Izvješće iz prethodnog stavka podnosi se nadležnom upravnom tijelu koji obavlja poslove u svezi s osnivačkim pravima nad korisnikom te iste kontrolira i dostavlja Upravnom odjelu za financije najmanje dva puta godišnje.

Članak 8.

Ovim Pravilnikom se stavlja van snage Pravilnik o ostvarivanju i korištenju vlastitih prihoda KLASA: 003-06/21-01/11 URBROJ: 2117/1-47-06-21-5 od 30. rujna 2021.

Ovaj Pravilnik stupit će na snagu prvog dana od dana objave na oglasnoj ploče Škole.

Klasa: 011-03/22-02/1

Urbroj: 2117-47-01-22-1

Ploče, 26. srpnja 2022.

Ravnateljica: Ina Žderić, prof.